РЕЦЕНЗИЯ

от

доц. д-р Мила Милева Маева,

Институт за етнология и фолклористика с Етнографски музей при БАН

на дисертационния труд на

**Иванка Владимирова Абаджиева-Иванова**

на тема:

**„Мобилност и социо-културни процеси при ромските общности в България в началото на ххi век (етноложко изследване)“**

**за придобиване на образователната и научна степен „доктор“,**

**научно направление: 3.1 „Социология, антропология и науки за културата“**

***Обща информация***:

Г-жа Иванка Владимирова Абаджиева-Иванова е редовна докторантка в катедрата „Етнология“, зачислена от 05.02.2016 г. (заповед № РД 20-254/21.01.2016 г.) Отчислена е с право на защита от 05.02.2019 г. (заповед № РД 20-102/17.01.2019 г.). Положила е успешно двата задължителни изпити според индивидуалния си план – по специалността и по английски език.

Дисертационният труд на Иванка Владимирова Абаджиева-Иванова натема „Мобилност и социо-културни процеси при ромските общности в България в началото на ххi век (етноложко изследване)“ е с общ обем от 190 страници. От тях основен текст (увод, пет глави, заключение и библиография) – 183 стр. и приложения (данни за числеността, населените места, информаторите и въпросник) – 7 стр. Цитираната библиография включва общо 222 заглавия (165 – на български език и 57 – на английски език). Използвани са също 15 архивни източници и 26 интернет източници. Към дисертацията са включени и следните приложения: численост на населението и дялово разпределение на ромите в посетените населени места; етнодемографска характерисика на посетените места; списък с цитираните в текста информатори; общ въпросник за провеждане на полустандартизирано интервю. Приложеният автореферат отговаря на дисертацията и на изискванията. В списъка на публикациите по темата на дисертацията са включени две излезли и четири под печат статии в български издания.

По време на докторантурата си Иванка Владимирова Абаджиева-Иванова има практически опит като координира и участва в три проекта – „Две къщи, две родини (рефлексии от миграционните процеси от края на ХХ и началото на ХХI век по примера на общ. Баните, обл. Смолян)“ и „Кулинарни традиции и културно-историческо наследство в малки населени места – изобретяване, експлоатиране, популяризиране“, финансирани по фонд „Научни изследвания“, и в проект „Екосреда и жизнени традиции (културна адаптация, стопански модели и идентичност)“, финансиран от Университетски комплекс по хуманитаристика „Алма Матер“. Тя е и координатор към Националната мрежа на здравните медиатори, София (България).

***Актуалност на темата на дисертационния труд***:

Самият избор на темата обуславя актуалност на проучваните полета – миграционните и етническите изследвания, тъй като движенията на различни национални, етнически и религиозни общности са актуални в контекста на случващото се в европейски и глобален контекст. Поради факта миграцията от България е модерна изследователска тема, докторантката се фокусира върху търсене на специфики на движенията от гледна точна на етническата и конфесионалната принадлежност, поставяйки фокус върху ромската мобилност с акцент преди всичко върху децата на мигрантите въз основа на материали от второто десетилетие на ХХI в. Важен елемент на проучването е изследването на движенията не от гледна точна на придвижващия се, а от гледна точка на родствените общности, от които произлиза.

***Структура на дисертационния труд***:

В **Увода** (стр. 4 – 14) изследователските предмет и въпроси са ясно формулирани. И. Абаджиева-Иванова посочва, че проучването й е фокусирано върху общности, ситуирани в няколко избрани локации, в които е провела своите дългосрочни изследвания. Авторката изяснява тук и решението си да използва термина „роми“ и „ромски общности“, вместо „цигани“ и „цигански общности“. Тя представя ясно предмета на своето изследване, който е насочен към проучване на ефектите и последиците, настъпили в резултат на движенията на ромите и в контекста на социалните и икономическите условия на тези общности през второто десетилетие на ХХI век. Специално внимание е обърнато на индивидуалните житейски истории, в които ясно са видими резултатите от мобилността върху семейството, домакинството и общността, от която излиза мигрантът. Като теоретична рамка авторката използва теориите за капитала и за социалните трансфери.

**Първа глава** (с. 15-33) прави теоретико-методологичен преглед на миграционните изследвания. Проследените са част от теориите, свързани с движенията в глобален аспект, като се започне до Е. Равенщайн и се стигне до Ст. Касъл. По-важна е втората част, която е свързана с теоретичната основа на изследването, посветено на различните форми на капитала, заедно с основните му свойства. И. Абаджиева-Иванова поставя специален фокус върху социалния капитал и в частност върху социалните трансфери, тъй като се стреми да покаже както взаимоотношенията на ромите с околното население, така и трансграничните движения на идеи, знания и ежедневни практики.

*Критика*: въпреки богатата литература е необходимо в теоретичните част да се анализират цитираните научни проучвания в оригинал, а не единствено прегледът, направен от български автори, с оглед на по-доброто разбиране на изследователската рамка. В текста липсва кратък преглед и анализ на съвременните изследвания за миграциите от и към България, които допринасят за разбиране на контекста на движението на различни общности извън пределите на страната.

**Втората глава** (с. 34-73) е посветена на ромите като обект на изследването. В първата част се прави частичен преглед на изследванията, реализирани сред тази общност в страната. Втората част е по-важна, тъй като е фокусирана върху научните предизвикателства в проучването на ромите. Много точно са описани проблемите, пред които се е изправила младата изследователка при започване на работата си. Авторката разглежда проблема с названието и (само)идентификацията на изследователския обект, бедността, която поражда състояние на културен шок за етнолога, стереотипи и предразсъдъци спрямо ромите, които формират взаимоотношенията със заобикалящото ги население, както и проблема със статистическите данни. Третата част представя подходите и методите на теренното изследване. Авторката отделя специална част, посветена на рефлексията и рефлексивната етнология. И. Абаджиева-Иванова показва добро познаване и използване на класическите етнографски методи. Прави впечатление богатия теренен опит на изследователката, която е успяла да реализира многобройни краткосрочни и дългосрочни изследвания в различни части на страната и сред различни общности. Подробно са описани методите на изследването и провеждането на интервютата. Дисертационният труд се базира на над 50 полуструктурирани интервюта. От особена важност е въвеждането на етичните принципи на проучването, което показва познаване на съвременните тенденции в етнологията.

*Критиката* отново е насочена към пропуски в изследванията по ромската тематика, като тук трябва да се отбележиизследването на И. Георгиева, посветено на циганите в Сливен. Въпреки богатия теренен опит авторката е пропуснала да спомене идентификацията и религиозната принадлежност (не само християнска или мюсюлманска, а принадлежност към евангелска, петдесятна и др. деноминации) на събеседниците си, с които е работила, което ще даде на читателя представа за още по-пъстрата картина на изследваните общности.

**Трета глава** (с. 73-106) на дисертацията е посветена на общата картина на мобилността на ромите. И. Абаджиева-Иванова проследява движенията от периода на социализма до момента на провеждане на изследването (2016 - 2018 г.). По отношение на завръщането нейното заключение, че този етап не е настъпил, въпреки усилията и средствата, които те влагат, за да подобрят условията за живот в родното си място. Подробно са описани 3D профила на мигранта и основните фактори, които допринасят за мобилността на ромите (желание за реализация на трудовия пазар, по-високо заплащане, преодоляване на дискриминацията, повишаване на самочувствието и т др.). Обърнато е внимание на няколко различни модела на миграция като куфарната търговия, трафика на хора и етническата/ политическа миграция. Авторката заключава, че различията в миграционните потоци и намерения са породени от социално-икономически и битови условия на регионално ниво, от самоопределението на общностите и наличните мигрантски мрежи, от оползотворяването на наличните други възможности за работа и прехрана.

**Четвъртата глава** (с. 107-137)разглежда икономически и неикономически ефекти от мобилността върху проучваните ромски общности. Важно е заключението на авторката, че семействата на мигрантите са ограничени в своето трудово и социално развитие, тъй като живеят, очаквайки парични трансфери от чужбина. И. Абаджиева-Иванова отделя специално внимание на джендър спецификите на миграция и на случващата се промяна в мястото на жената в семейството. Авторката подробно се спира на бавната промяна на културните практики под влияние на мобилните роми, които допринасят за отваряне на общностите, до натрупване на нови умения и знания, а оттам и промени в начина на живот и ценности. Според нея позитивите от мобилността и миграцията биха могли да се използват при структуриране на политиките за интеграция на държавно, общинско, общностно и индивидуално ниво.

**Петата глава** (с. 138-157)е посветена на мобилността като фактор за отглеждане, възпитание и образование на ромските деца. На първо място И. Абаджиева-Иванова разглежда първо децата, чиито родители са заминали на работа в чужбина и са оставени на грижите на близки и роднини. Според нея резултатите са в две плоскости – липсата на родителите оказва негативно въздействие върху отглеждането и образованието им, заради дефицита на грижа и постепенното им отпадане от образователната система. От друга страна обаче благодарение на миграцията се подобрява средата и социалното, културно и икономическо състояние на членовете на общността. Втората анализирана група е тази на мобилните деца, които заминават заедно с родителите си - гурбетчии. Това движение зад граница допринася за придобиване на нов опит и да преосмислят образованието като индивидуална ценност. Пътувайки обаче с родителите си, много често те заминават преди края на учебната година и това допринася за отпадането им. И. Абаджиева-Иванова разглежда и стереотипа „за циганите образованието не е ценност“ като се спира на причините за него – липсата на трудова заетост, дискриминацията и негативното отношение в училище, социалноикономическата ситуация и др. Важното заключение, което авторката прави, е свързано с нуждата от допълнителна подкрепа и стратегия както за децата на мобилни родители, така и на мобилните деца, които образователната система не може да предостави поради своята статичност.

В **Заключението** (с. 158-164) И. Абаджиева-Иванова се фокусира върху основните резултати на трудовата миграция за ромите. Според нея тези транснационални и трансгранични движения допринасят за генериране на икономически капитал, който извежда семейството от бедността. От друга страна, до него продължават да нямат достъп най-бедните и най-необразованите, които трудно могат да си намерят работа зад граница, което показва, че най-нуждаещите се не могат да се възползват на позитивите на движението. Мобилността и възможностите, които дава на жените, довежда и до промяната на джендър спецификите на изследваните общности. Важно наблюдение касае влагането на средства в образованието на децата, което се оказва важно, но пък ограничава навлизането на младите хора на пазара на труда в България и ги подготвя за работа в чужбина.

***Бележки и препоръки***:

Както към всеки подобен род съчинения, така и към така предложената дисертация могат да бъдат отправени и някои забележки и препоръки. На първо място трябва да се поставят хронологичните рамки и да се дадат ясни граници на ромските миграции, които като цяло се включват в движенията на населението от България. Направените вече изследвания в областта на движенията доказват по-ясна хронологизация от цитираната в текста. Също от особена важност е текстът, посветен на социализма и миграциите, най-вече вътрешните, да бъде разширен и обогатен. Някои отделни твърдения на авторката би трябвало да се прецизират, като се избягват обобщения, които се отнасят за цялата ромска общност в страната. В тази връзка би било добре проучването да не е насочено цялата ромска общност, а сред една циганска общност, за да се проследят резултатите по-задълбочено. В посочената от И. Абаджиева-Иванова литература, макар и богата, липсват някои ключови изследвания по темата. Въпреки важността на интердисциплинарните изследвания, поради специализацията на авторката, фокусът би могъл да бъде преди всичко върху етнографските/етноложките методи, етнография на миграцията и проучвания върху ромската тематика, които са сравнително добре развити и в България.

***Заключение****:*

Изброените критични бележки са важни за по-нататъшното научно развитие на госпожа Иванка Владимирова Абаджиева-Иванова. Убедена съм, разбира се, че в един бъдещ вариант, в който текстът ще бъде публикуван, посочените слабости ще бъдат изчистени.

Искам да подчертая, че предложеният за рецензиране текст е лесночетивен и приносен. Той се основава на лично събран теренен материал в различни локации в Северна и Южна България и отразява високия изследователски капацитет на авторката. Приносна е частта, посветена на децата и мобилността, която ясно показва последиците от трансграничните и транснационалните движения, сред двете изследвани групи. От особена важност са наблюденията на авторката относно феминизацията на мобилността сред ромите.

Дисертационният текст показва придобити и необходими изследователски познания и умения. Проучването на Иванка Владимирова Абаджиева-Иванова на тема „Мобилност и социо-културни процеси при ромските общности в България в началото на ххi век (етноложко изследване)“ притежава безспорни качества, които ми дават основание да гласувам с ДА и да предложа на Научното жури да гласуват също в полза на присъждане на научната и образователна степен „доктор” на кандидатката.

София, 2 март 2020 г.

/доц. д-р Мила Маева/